
PËR MIRATIMIN E FORMËS SË INFORMACIONEVE TREMUJORE, VJETORE, PËRFUNDIMTARE DHE PËRMBAJTJEN E PLANIT VJETOR TË PUNËS NGA ANA E ZOTËRUESVE TË LEJEVE MINERARE TË SHFRYTËZIMIT ME KARRIERË PËR GRUPIN E MINERALEVE NDËRTIMORE

Në zbatim të nenit 102 pika 4 të Kushtetutës së Republikës së Shqipërisë, të nenit 25, shkronjat “ç” e “d”, dhe nenit 56, pika 2 të ligjit nr.10 304, datë 15.7.2010 “Për sektorin minerar në Republikën e Shqipërisë”;

URDHËROJ:

1. Formati i informacionit tremujor për veprimtarinë minerare të realizuar nga zotëruesi i lejes minerare të shfrytëzimit me karrierë për grupin e mineraleve ndërtimore, duhet të jetë në përputhje me formatin e përshkruar në aneksin 1 të këtij urdhri. Ky informacion duhet të dorëzohet pranë institucionit të Agjencisë Kombëtare të Burimeve Natyrore (AKBN), jo më vonë se data 15 e muajit që vijon, për çdo tremujor. Mosdorëzimi në afat i këtij informacioni dënohet me masën administrative gjobë prej 100 000 (njëqind mijë) lekësh për çdo shkelje në përputhje me nenin 45, pika 1/ç të ligjit nr.10 304, datë 15.7.2010 “Për sektorin minerar në Republikën e Shqipërisë”.
2. Formati i informacionit vjetor për veprimtarinë minerare të realizuar nga zotëruesi i lejes minerare të shfrytëzimit me karrierë për grupin e mineraleve ndërtimore, duhet të jetë në përputhje me formatin e përshkruar në aneksin 2 të këtij urdhri. Ky informacion duhet të dorëzohet pranë institucionit të AKBN-së çdo vit, jo më vonë se 30 (tridhjetë) ditë nga përfundimi i vitit përkatës. Mosdorëzimi në afat i këtij informacioni dënohet me masën administrative gjobë prej 150 000 (njëqind e pesëdhjetë mijë) lekësh për çdo shkelje në përputhje me nenin 45, pika 1/d të ligjit nr.10 304, datë 15.7.2010 “Për sektorin minerar në Republikën e Shqipërisë”.
3. Formati dhe përmbajtja e planit vjetor të punës të parashikuar për t’u realizuar gjatë veprimtarisë minerare të vitit në vazhdim, të përcaktuar në përputhje me datën efektive të dhënies së lejes nga zotëruesi i lejes minerare të shfrytëzimit me karrierë për grupin e mineraleve ndërtimore, duhet të jetë në përputhje me planin e zhvillimit të veprimtarisë minerare të miratuar në lejen e tyre minerare dhe sipas formatit të përshkruar në aneksin 3 të këtij urdhri. Ky plan duhet të dorëzohet pranë institucionit të AKBN-së jo më vonë se 30 (tridhjetë) ditë kalendarike përpara përfundimit të vitit, llogaritur nga data e hyrjes në fuqi të lejes, për çdo vit. Mosdorëzimi në afat i këtij informacioni dënohet me masën administrative gjobë 250 000 (dyqind e pesëdhjetë mijë) lekë për çdo shkelje, në përputhje me nenin 45, pika 1/dh të ligjit nr.10 304, datë 15.7.2010 “Për sektorin minerar në Republikën e Shqipërisë”.
4. Subjektet minerare të cilat përmbajtjen e planit vjetor të punës nuk e kanë realizuar në përputhje me pikën 3 të këtij urdhri, kanë të drejtë që brenda periudhës së përcaktuar në pikën 3 të këtij urdhri të bëjnë përmirësimin e tij. 
5. Subjektet minerare të pajisura me leje minerare të shfrytëzimit me karrierë për grupin e mineraleve ndërtimore, duhet që në përfundim të afatit të lejes, apo përfundimit të saj përpara këtij afati të përgatitin raportin përfundimtar për zhvillimin e veprimtarisë minerare, që duhet të jetë në përputhje me formatin e përshkruar në aneksin 4 të këtij urdhri, ku duhet të përshkruajnë në mënyrë të detajuar investimet e realizuara gjatë shfrytëzimit, punimet minerare të kryera në zonën e tij të lejuar, shoqëruar me vizatimet inxhinierike. Mosdorëzimi i këtij informacioni dënohet me masën administrative gjobë 300 000 (treqind mijë) lekë në përputhje me nenin 45, pika 1/ë të ligjit nr.10 304, datë 15.7.2010 “Për sektorin minerar në Republikën e Shqipërisë”.
6. Subjektet minerare të pajisura me leje minerare të shfrytëzimit me karrierë për grupin e mineraleve ndërtimore, duhet të realizojnë planin e mbylljes së veprimtarisë minerare dhe planin e rehabilitimit përfundimtar të zonës së tyre, të lejuar në përputhje me kërkesat e ligjit nr.10 304, datë 15.7.2010 “Për sektorin minerar në Republikën e Shqipërisë”.
7. Institucioni i AKBN-së, jo më vonë se 30 ditë pas përfundimit të çdo tremujori, duhet të dorëzojë në METE raportin përmbledhës për veprimtarinë minerare të subjekteve, të pajisura me lejet minerare të shfrytëzimit me karrierë për grupin e mineraleve ndërtimore, që duhet të përmbajë të dhëna për:
i) realizimin e prodhimit; 
ii) realizimin e investimeve; 
iii) vlerën e produkteve të shitura; 
iv) vlerën e punimeve minerare të realizuara; 
v) vlerën e operacioneve të kryera për rehabilitimin e mjedisit dhe menaxhimin e mbetjeve minerare.
8. Institucioni i AKBN-së, jo më vonë se 30 ditë pas përfundimit të çdo gjashtëmujori, duhet të dorëzojë në METE raportin përmbledhës për veprimtarinë minerare të subjekteve, të pajisura me lejet minerare të shfrytëzimit me karrierë për grupin e mineraleve ndërtimore, që duhet të përmbajë të dhëna për:
i) respektimin e realizimit të projektit minerar;
ii) realizimin e operacioneve e të punimeve minerare dhe depozitimin e mbetjeve minerare;
iii) lëvizjen e rezervave minerare;
iv) kryerjen e operacioneve minerare në përputhje me normat e ruajtjes së mjedisit minerar, duke u këshilluar me autoritetet e qeverisjes vendore të zonës minerare.
9. Institucioni i AKBN-së, jo më vonë se 60 ditë pas përfundimit të çdo viti, duhet të dorëzojë në METE raportin përmbledhës për veprimtarinë minerare të subjekteve, të pajisura me lejet minerare të shfrytëzimit me karrierë për grupin e mineraleve ndërtimore, që duhet të përmbajë të dhëna për:
i) realizimin e prodhimit; 
ii) realizimin e investimeve; 
iii) vlerën e produkteve të shitura; 
iv) vlerën e punimeve minerare të realizuara; 
v) vlerën e operacioneve të kryera për rehabilitimin e mjedisit dhe menaxhimin e mbetjeve minerare;
vi) respektimin e realizimit të projektit minerar;
vii) realizimin e operacioneve e të punimeve minerare dhe depozitimin e mbetjeve minerare;
viii) lëvizjen e rezervave minerare;
ix) kryerjen e operacioneve minerare në përputhje me normat e ruajtjes së mjedisit minerar, duke u këshilluar me autoritetet e qeverisjes vendore të zonës minerare.
10. Institucioni i AKBN-së propozon masat administrative në METE, për çdo subjekt minerar, për çdo rast të mosrespektimit të pikave 1, 2, 3 dhe 5 të këtij urdhri.
11. Institucioni i AKBN-së vlerëson raportin përfundimtar të veprimtarisë minerare të shfrytëzimit me karrierë për grupin e mineraleve ndërtimore dhe realizimin e planit të mbylljes dhe planit të rehabilitimit të çdo subjekti minerar dhe i paraqet për miratim ministrit vlerësimin e tij, në përputhje me kërkesat e ligjit nr.10 304, datë 15.7.2010 “Për sektorin minerar në Republikën e Shqipërisë”.
12. Institucioni i AKBN-së vlerëson dhe miraton vlerat e garancive financiare vjetore për realizimin e planit të investimit dhe planit të rehabilitimit progresiv e përfundimtar të mjedisit jo më vonë se 30 (tridhjetë) ditë nga data e paraqitjes së tyre. Tejkalimi i këtij afati i konsideron këto vlera të miratuara.
13. Për zbatimin e këtij urdhri ngarkohet institucioni i AKBN-së dhe drejtoria përgjegjëse në METE që trajton problematikat e lejeve minerare.
Ky urdhër hyn në fuqi menjëherë.

